
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Liene Neimane,
Komisijas loceklis Andrejs Vanags – patērētāju interešu pārstāvis,
Komisijas locekle ieva Erele – komersantu interešu pārstāve,
izskatīja rakstveida procesā strīdu starp patērētāju un sabiedrību saistībā ar iegādātu līguma noteikumiem neatbilstošu matraci.
No lietas materiāliem izriet, ka patērētājs 2023. gada 28. aprīlī sabiedrības veikalā iegādājās matraci par cenu 307,00 EUR (pavadzīme Nr. JR-001725). Garantijas termiņa laikā matracim ir radies ievērojams izgulējums, neskatoties uz to, ka tas ticis lietots atbilstoši lietošanas noteikumiem un regulāri grozīts. 2025. gada jūnijā patērētājs iesniedza sabiedrībai iesniegumu par matrača apmaiņu, tomēr sabiedrība atteica prasījuma apmierināšanu, pamatojot atteikumu ar apgalvojumu par mitruma radītiem bojājumiem.  Patērētājs šo apgalvojumu noraidīja un piedāvāja veikt matrača pārbaudi dzīvesvietā, taču sabiedrība šo priekšlikumu neīstenoja. Sabiedrība patērētāja prasību neapmierināja, vienlaikus norādot uz iespējamu ražošanas defektu, tomēr piedāvājot matrača maiņu, piemērojot 50 % nolietojuma aprēķinu. 2025. gada 17. aprīlī sabiedrība veica matrača apsekošanu, par ko sagatavots apsekošanas akts, kurā Komisija konstatē, ka gultas lameles ir saliktas cieši kopā, uz tām uzklāta plēve un matracim izveidojies būtisks iedobums (izgulējums).
Komisija, izvērtējot lietā esošos dokumentus un ņemot vērā Patērētāju tiesību aizsardzības likuma 27. pantu par preces neatbilstību līguma noteikumiem un pierādīšanas pienākuma sadali, kā arī to, ka neatbilstība konstatēta pēc likumā noteiktā sākotnējā pierādīšanas prezumpcijas perioda, secina, ka pierādīšanas pienākums par preces neatbilstības esamību un tās cēloņsakarību gulstas uz patērētāju. Lietā patērētājs nav iesniedzis objektīvus pierādījumus, kas apliecinātu, ka konstatētā neatbilstība nav radusies preces lietošanas vai ekspluatācijas apstākļu rezultātā. Vienlaikus Komisija norāda, ka 2025. gada 17. aprīlī (t. i., pēc 1 gada, 11 mēnešiem un 20 dienām no preces iegādes) sagatavotajā apsekošanas aktā fiksētie apstākļi liecina par iespējamu preces neatbilstošu ekspluatāciju, kas var būt ietekmējusi konstatētā bojājuma rašanos.
Komisija 2026. gada 15. janvārī lūdza patērētājam līdz 2026. gada 29. janvārim iesniegt papildu pierādījumus un informāciju, tostarp matrača kopskata fotogrāfiju, fotogrāfiju, kurā redzams matracis ar blakus novietotu līmeņrādi, fotogrāfiju ar mērījumiem, kuros skaidri saskatāma deformācijas lieluma atšķirība, kā arī fotogrāfijas ar noņemtu pārvalku, lai būtu redzams matrača stāvoklis zem tā. Vienlaikus Komisija lūdza sniegt informāciju par gultu, tostarp iesniegt video materiālu, kurā redzams matracis un gulta, norādīt, vai gulta tika iegādāta kopā ar matraci, kā arī sniegt informāciju par gultas modeli un tās montāžas veicēju. Tomēr patērētājs nav iesniedzis Komisijas pieprasīto informāciju tādā apjomā, kas ļautu lietu objektīvi un vispusīgi izvērtēt.
Sabiedrība lietā ir sniegusi skaidrojumu, norādot, ka prece patērētājam pārdota līguma noteikumiem atbilstoša, oriģinālajā iepakojumā un bez ražošanas defektiem. Sabiedrības ieskatā precei nav konstatējami slēpti ražošanas defekti, un bojājumi radušies nepareizas ekspluatācijas vai kļūdainas rīcības rezultātā. Sabiedrība norāda, ka mehāniskiem bojājumiem, kas radušies nepareizas preces lietošanas vai ekspluatācijas rezultātā, garantija netiek piemērota. Tāpat sabiedrība skaidro, ka preces nolietošanās, dabiskā nodilšana vai lietošana, neievērojot lietošanas instrukciju, nav uzskatāma par ražošanas defektu. Saskaņā ar Patērētāju tiesību aizsardzības likuma 26.¹¹ panta pirmo daļu Komisija strīdu izskata, pamatojoties uz pušu iesniegtajiem pierādījumiem.
Izvērtējot lietā esošos dokumentus, Komisija secina, ka lietā nav pietiekamu pierādījumu, kas ļautu objektīvi noteikt, kurā brīdī matracim radušies bojājumi, vai tas neatbilda līguma noteikumiem jau pirkuma brīdī, vai arī defekti radušies vēlākas lietošanas rezultātā, tostarp iespējamas neatbilstošas ekspluatācijas dēļ (piemēram, lamelu neatbilstoša izvietojuma vai aizsargmateriālu izmantošanas rezultātā).
Sabiedrības sniegtie apgalvojumi par preces atbilstību līguma noteikumiem un bojājumu rašanos nepareizas ekspluatācijas rezultātā ir vispārīga rakstura un nav pamatoti ar objektīviem pierādījumiem, kas tos viennozīmīgi apstiprinātu.
Vienlaikus Komisija norāda, ka lietā nav konstatējami pierādījumi, kas ļautu secināt, ka precei jau piegādes brīdī bija ražošanas defekts vai neatbilstība līguma noteikumiem. Tāpat lietā nav pietiekamu pierādījumu, kas ļautu objektīvi konstatēt neatbilstības rašanās brīdi un cēloni, tostarp to, vai tā radusies preces ražošanas procesā vai vēlākas lietošanas rezultātā.
Ņemot vērā minēto, Komisija secina, ka lietā esošie pierādījumi nav pietiekami, lai objektīvi izvērtētu strīda pamatā esošās preces neatbilstības esamību tās iegādes brīdī vai tās rašanās cēloņus pēc piegādes.
Komisija skaidro, ka saskaņā ar Patērētāju tiesību aizsardzības likuma 26.¹² panta otro daļu Komisija pieņem lēmumu par strīda izbeigšanu gadījumos, kad objektīvu apstākļu dēļ nav iespējams noteikt preces neatbilstības (defekta) rašanās cēloni. Līdz ar to konkrētajā lietā trūkst pietiekamu pierādījumu, lai konstatētu, vai matracis ir uzskatāms par līguma noteikumiem neatbilstošu.
Secīgi Komisija norāda, ka lietā nav pierādījumu, kas apstiprinātu Patērētāja norādītos apstākļus. Komisijai nav iespējams objektīvi izvērtēt matrača atbilstību līguma noteikumiem tā iegādes brīdī, kā arī noteikt konstatētā bojājuma rašanās cēloni.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu, 

	nolemj:

izbeigt strīda izskatīšanu pierādījumu trūkumu dēļ.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

